
E L Ő T E R J E S Z T É S

a víziközmű-szolgáltatás megszervezéséről
Magyarország Országgyűlése a 2011. december 30-i ülésnapján megalkotta a víziközmű-szolgáltatásról szóló 2011. évi CCIX. törvényt (a továbbiakban Vksz.tv.). A törvény – egyes rendelkezéseit kivéve – 2011. december 31-én 23 órakor lépett hatályba. 

A törvény felhatalmazást adott a Kormánynak a végrehajtási rendelkezések rendeletben történő meghatározatására, melyek ma még nem ismertek. 

A Vksz.tv. előírásai szerint:

· A közművek csak nemzeti tulajdonában lehetnek.

· Új Víziközmű-szolgáltató csak nemzeti tulajdonú lehet.

· Szolgáltatni csak működési engedély alapján lehet.
· Az árszabályozás állami és a fenntarthatóság, megfizethetőség elveit érvényesítő jellegű. 

· A vízdíj védelme érdekében a keresztfinanszírozás nem megengedett.

· A közműveket kötelezően és tervszerűen kell felújítani.

A törvény alapján a jövőben egységes elvek alapján történik a kommunális szolgáltatás, de az egyes szolgáltatók – üzemeltetésre – vagyonkezelésbe, koncesszióba vagy bérbe adhatják eszközeiket. Ennek legrövidebb ideje 15 év, míg leghosszabb 35 év lehet. A szolgáltatás nyújtását felügyeleti engedélyhez köti a törvény. 
A víziközmű – ha az önálló ingatlannak minősül – kizárólag az állami, a települési önkormányzat vagy a települési önkormányzatok társulása tulajdonába tartozhat.

A 2012. július 1-jén víziközmű-szolgáltatást végző köteles 2013. május 31-ig működési engedély iránti kérelmet benyújtani. 

Víziközmű-szolgáltatási működési engedélyt az a korlátolt felelősségű társasági vagy zártkörűen, részvénytársasági formában működő gazdasági társaság kaphat, amely megfelel a jogszabályban meghatározott feltételeknek. 

Az engedély kiadása megtagadható, ha:

1. a jogszabályi előírások nem teljesülnek, a jogszabályi feltételek hiányoznak, vagy a kérelmező nem rendelkezik a jogszabályban meghatározott engedélyekkel;
2. a kérelmező nem teljesíti a jogszabályban meghatározott, víziközmű-szolgáltatás folyamatos, hosszú távú nyújtásához szükséges pénzügyi, gazdasági, technikai, környezetvédelmi feltételeket, vagy nem rendelkezik az ezek teljesítéséhez szükséges műszaki és tárgyi eszközökkel, személyi és pénzügyi erőforrásokkal; 

3. a kérelmező vonatkozásában a jogszabály melléklete szerinti képlet alapján kiszámított felhasználói egyenérték nem éri el a 150 ezret. 

A víziközmű-szolgáltató részére első alkalommal legalább 50 ezer felhasználói egyenérték elérése esetén is kiadható a működési engedély

Ha a felhasználói egyenérték:

a.) nem éri el a 100 ezret, akkor a működési engedélyt 2014. december 31. napjával;

b.) ha a a.) pont szerinti értéket eléri, de kevesebb, mint 150 ezer, akkor a működési engedélyt 2016. december 31. napjával  visszavonja. 

Martfű városban a felhasználói egyenérték meg sem közelíti a jogszabályban előírt minimális szintet, így döntési kényszerben vagyunk.

Önkormányzatunk vagy csatlakozik egy olyan szolgáltatóhoz (állami, vagy önkormányzati szolgáltató), amelyik már most is teljesíti a jogszabályi feltételeket, vagy a környező városi térségekkel összefogva új üzemeltető társaságot hoz létre és köt vele üzemeltetési szerződést.

A második döntési alternatíva megfelelő szintű kidolgozásához kérem a Tisztelt Képviselő-testület hozzájárulását és az alábbi határozati javaslat elfogadását. 

Határozati javaslat:

……../2012.(III.30.) önkormányzati határozat

víziközmű-szolgáltatás megszervezéséről

Martfű Város Önkormányzatának Képviselő-testülete egyetért azzal, hogy a település víziközmű-vezetékes ivóvíz és szennyvízelvezetés, kezelés – közszolgáltatása olyan gazdasági társaság útján legyen biztosított, melyben az önkormányzat részesedéssel rendelkezik.

A gazdasági társaság létrehozása során az önkormányzat együttműködik 

Túrkeve Önkormányzataival. 

A csatlakozás lehetőségét más önkormányzatok számára is nyitva hagyják. 

A Képviselő-testület felkéri a Polgármestert és a Jegyzőt, hogy gondoskodjanak hatásvizsgálat készítéséről a következő szempontok figyelembevételével:

1.) A létrejövő gazdasági társaság a jelenleg működő cégek összeolvadásával vagy új gazdasági társaság alapításával, vagy holding rendszerű üzemeltetéssel folytassa tevékenységét.

2.) A jelenlegi közszolgáltató összeolvadás vagy holding alapítás esetén szervezeti egysége vagy tagja legyen a létrejövő új gazdasági társaságnak, vagy tagja a holdingnak. 

3.) A szervezeti struktúrát úgy kell kialakítani, hogy az működési többletköltséget ne okozzon, a szolgáltatás színvonala ne csökkenjen.

4.) A törvényi kötelezettségnek eleget téve biztosított legyen a felújítás és a szükség szerinti beruházás, melynek mindkét számításba jöhető formáját a bérleti üzemeltetési szerződés, vagy vagyonkezelési szerződés keretében történő biztosítását meg kell vizsgálni.

5.) A szervezeti struktúra létrehozása során biztosítani kell, hogy a közös üzemeltetés során a legköltséghatékonyabb elemek érvényesüljenek, átvéve egymástól az eddigi működési tapasztalatokat és gyakorlatokat.

6.) Előzetesen fel kell mérni, hogy a közszolgáltatással összefüggésben milyen kötelezettségek terhelik az önkormányzatot, mint feladatellátásért felelőst, és gondoskodni kell e kötelezettségek teljesítéséről. 
7.) Előzetesen el kell végezni a víziközmű-vagyon vezetékes elemeinek, továbbá a szennyvízkezelő létesítmények, valamint a működtetői vagyon egyszerűsített vagyonértékelését.

Végrehajtásért felelős: dr. Kiss Edit polgármester

